Pressemelding fra Folkeakademienes Landsforbund

Kontaktpersoner: Generalsekretær Pål H. Djuve: 22 68 22 06 
eller nestleder Sigrid Thielemann: 905 14 985 

www.folkeakademiet.no
20.06.2006

Sigrid Thielemann ny nestleder i Folkeakademienes Landsforbund

Sigrid Thielemann er valgt som ny nestleder i Folkeakademienes Landsforbund (FAL).

Thielemann har vært aktiv i Folkeakademiet Nedre Eiker siden 1976. I 1998 flyttet hun til Drammen og ble med i lokallaget der, som styremedlem. I dag er hun leder av Folkeakademiet Drammen, noe hun har vært siden 2000. Hun har også vært aktiv innen det tidligere Husmorforbundet, nå Kvinne- og familieforbundet, og var medlem av landsstyret der. For tiden er hun medlem i Drammen bystyre og leder komiteen for oppvekst, utdanning og sosial. Sigrid Thielemann har vært landsstyremedlem i Folkeakademienes Landsforbund siden 2004. 

Prioriterte saker for Folkeakademiet de neste to årene er innvandrere og eldre: 

Fra innvandrer til medborger
Folkeakademiet har som mål å skape gode møteplasser for integrering og bidra til å øke kunnskapen om det flerkulturelle samfunnet. Det skal blant annet gjøres ved å lage turneer der vi bruker artister fra andre kulturer, ved å lage et spesialnummer om temaet i medlemsbladet NØKKELEN og skape møteplasser i lokalsamfunnene slik at folk kan møtes som barn, tenåringer, mødre, fedre og musikkelskere, ikke bare som nordmenn og innvandrere. 

Den kulturelle spaserstokken
Folkeakademiet har som mål at minst 20 prosent av det samlede aktivitetstilbudet skal være rettet mot eldre og beboere på institusjon.
Eldre mennesker og beboere på institusjoner er lavt prioritert når det gjelder kultur, selv om alle skal ha rett til å ta del i kulturlivet på like vilkår. Folkeakademiet er oppmerksomme på dette og vil organisere og tilrettelegge gode og varierte tilbud. Jo mer regelmessig vi kan gi kulturtilbudene, jo større effekt vil de ha og dess større vil gleden være.

Foto: www.folkeakademiet.no/presse
For mer informasjon om Folkeakademiet: www.folkeakademiet.no